Ettepanek: NÕUKOGU OTSUS seisukoha kohta, mille Euroopa Liit võtab ühelt poolt Euroopa Liidu ja selle liikmesriikide ning teiselt poolt Colombia ja Peruu vahel sõlmitud kaubanduslepingu alusel moodustatud sanitaar- ja fütosanitaarmeetmete allkomitees seoses selle kodukorra vastuvõtmisega /* COM/2014/0295 final - 2014/0153 (NLE) */





SELETUSKIRI 1. ETTEPANEKU TAUST Ühelt poolt Euroopa Liidu ja selle liikmesriikide ning teiselt poolt Colombia ja Peruu vaheline kaubandusleping allkirjastati 26. juunil 2012 ning seda on ajutiselt kohaldatud alates 1. märtsist 2013 Peruuga ning alates 1. augustist 2013 Colombiaga. Lepingu artikli 103 alusel moodustatakse sanitaar- ja fütosanitaarmeetmete allkomitee, kes tagab ja jälgib, et rakendatakse kaubanduslepingu 5. peatükki, mis on seotud sanitaar- ja fütosanitaarmeetmetega, ning kaalub kõiki küsimusi, mis võivad mõjutada vastavust kõnealuse peatüki sätetele. Sanitaar- ja fütosanitaarmeetmete allkomitee võtab esimesel koosolekul vastu oma töökorra. Lisatud nõukogu otsuse eelnõu on õigusakti käsitlev ettepanek, millega kiidetakse heaks seisukoht, mille Euroopa Liit võtab sanitaar- ja fütosanitaarmeetmete allkomitees, et võtta vastu oma kodukord. 2. HUVITATUD ISIKUTEGA KONSULTEERIMISE TULEMUSED Sanitaar- ja fütosanitaarmeetmete allkomitee kodukorda on eelnevalt Colombia ja Peruuga arutatud ja selle kohta on sõlmitud eelkokkulepe lepingu rakendamiseks korraldatava sanitaar- ja fütosanitaarmeetmete allkomitee esimese koosoleku ettevalmistamise raames. Kodukord tuleks nüüd edastada lepinguosalistele siseriiklikeks menetlusteks, et saavutada lõplik kokkulepe. 3. ETTEPANEKU ÕIGUSLIK KÜLG Võttes arvesse Euroopa Liidu toimimise lepingut, eriti selle artikli 218 lõiget 9, esitab komisjon nõukogule ettepaneku võtta vastu otsus, millega kehtestatakse seisukoht, mis võetakse Euroopa Liidu nimel vastu kõnealuse kaubanduslepingu alusel moodustatud sanitaar- ja fütosanitaarmeetmete allkomitees. 2014/0153 (NLE) Ettepanek: NÕUKOGU OTSUS seisukoha kohta, mille Euroopa Liit võtab ühelt poolt Euroopa Liidu ja selle liikmesriikide ning teiselt poolt Colombia ja Peruu vahel sõlmitud kaubanduslepingu alusel moodustatud sanitaar- ja fütosanitaarmeetmete allkomitees seoses selle kodukorra vastuvõtmisega EUROOPA LIIDU NÕUKOGU, võttes arvesse Euroopa Liidu toimimise lepingut ja eriti selle artikli 218 lõiget 9, võttes arvesse Euroopa Komisjoni ettepanekut, ning arvestades järgmist: (1) 19. jaanuaril 2009 andis nõukogu komisjonile loa pidada Euroopa Liidu ja selle liikmesriikide nimel läbirääkimisi mitmepoolse kaubanduslepingu sõlmimiseks Andide Ühenduse riikidega. (2) Kõnealused läbirääkimised on lõpetatud ning ühelt poolt Euroopa Liidu ja selle liikmesriikide ning teiselt poolt Colombia ja Peruu vaheline kaubandusleping kirjutati alla 26. juunil 2012. (3) Vastavalt kõnealuse kaubanduslepingu artikli 330 lõikele 3 on seda lepingut ajutiselt kohaldatud alates 1. märtsist 2013 Peruuga ja alates 1. augustist 2013 Colombiaga, eeldusel et see hiljem sõlmitakse. (4) Lepingu artikli 103 alusel moodustatakse sanitaar- ja fütosanitaarmeetmete allkomitee, kes jälgib ja tagab, et rakendatakse kaubanduslepingu 5. peatükki, mis on seotud sanitaar- ja fütosanitaarmeetmetega, ning kaalub kõiki küsimusi, mis võivad mõjutada vastavust kõnealuse peatüki sätetele. Sanitaar- ja fütosanitaarmeetmete allkomitee võtab esimesel koosolekul vastu oma töökorra. (5) Euroopa Liit peaks otsustama, milline seisukoht võtta seoses sanitaar- ja fütosanitaarmeetmete allkomitee kodukorra vastuvõtmisega, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab ühelt poolt Euroopa Liidu ja selle liikmesriikide ning teiselt poolt Colombia ja Peruu vahel sõlmitud kaubanduslepingu alusel loodud sanitaar- ja fütosanitaarmeetmete allkomitees seoses sanitaar- ja fütosanitaarmeetmete allkomitee kodukorra vastuvõtmisega, põhineb ELi-Colombia-Peruu sanitaar- ja fütosanitaarmeetmete allkomitee otsuse eelnõul, mis on lisatud käesolevale otsusele. Liidu esindajad sanitaar- ja fütosanitaarmeetmete allkomitees võivad otsustada teha nimetatud otsuse eelnõus väiksemaid muudatusi ilma nõukogu täiendava otsuseta. Artikkel 2 ELi-Colombia-Peruu sanitaar- ja fütosanitaarmeetmete allkomitee otsus avaldatakse pärast vastuvõtmist Euroopa Liidu Teatajas. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja LISA ELi-COLOMBIA-PERUU SANITAAR- JA FÜTOSANITAARMEETMETE ALLKOMITEE OTSUS nr [...], [kuupäev], ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu artiklis 103 osutatud sanitaar- ja fütosanitaarmeetmete allkomitee kodukorra vastuvõtmise kohta SANITAAR- JA FÜTOSANITAARMEETMETE ALLKOMITEE, võttes arvesse 26. juunil 2012 Brüsselis allkirjastatud kaubanduslepingut, mis on sõlmitud ühelt poolt Euroopa Liidu ja selle liikmesriikide ning teiselt poolt Colombia ja Peruu vahel, eriti selle artiklit 103, ning arvestades järgmist: 1) Sanitaar- ja fütosanitaarmeetmete allkomitee võtab esimesel koosolekul vastu oma töökorra. 2) Sanitaar- ja fütosanitaarmeetmete allkomitee tagab ja jälgib kaubanduslepingu 5. peatüki rakendamist, mis on seotud sanitaar- ja fütosanitaarmeetmetega, ning peab kaaluma kõiki küsimusi, mis võivad mõjutada vastavust kõnealuse peatüki sätetele, ON VASTU VÕTNUD KÄESOLEVA OTSUSE: 1. Sanitaar- ja fütosanitaarmeetmete allkomitee kodukord on sätestatud lisas. 2. Käesolev otsus jõustub … Koht … (kuupäev) … Lisa ELi-Colombia-Peruu sanitaar- ja fütosanitaarmeetmete allkomitee otsuse nr [...] juurde ÜHELT POOLT EUROOPA LIIDU JA SELLE LIIKMESRIIKIDE NING TEISELT POOLT COLOMBIA JA PERUU VAHELISE KAUBANDUSLEPINGU 5. PEATÜKI ALUSEL MOODUSTATUD SANITAAR- JA FÜTOSANITAARMEETMETE ALLKOMITEE KODUKORD Artikkel 1 Koosseis ja eesistujad 1. Ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu artikli 103 alusel moodustatud sanitaar- ja fütosanitaarmeetmete allkomitee täidab kaubanduslepingu artikliga 103 ettenähtud ülesandeid ning vastutab sanitaar- ja fütosanitaarmeetmete 5. peatüki rakendamise tagamise ja jälgimise eest. 2. Kaubanduslepingu artikli 103 lõikes 2 on sätestatud, et sanitaar- ja fütosanitaarmeetmete allkomitee koosneb iga lepinguosalise nimetatud esindajatest, kes vastutavad sanitaar- ja fütosanitaarküsimuste eest. 3. Sanitaar- ja fütosanitaarmeetmete allkomitee eesistuja on rotatsiooni alusel ühe aasta jooksul Euroopa Liidu ja selle liikmesriikide nimel Euroopa Komisjoni kõrgem ametnik, Colombia valitsuse kõrgem ametnik või Peruu valitsuse kõrgem ametnik. Esimene eesistumisperiood algab kaubanduskomitee esimese koosoleku päeval ja lõpeb sama aasta 31. detsembril. Sanitaar- ja fütosanitaarmeetmete allkomitee eesistuja on see lepinguosaline, kes on kaubanduskomitee esimees. 4. Sanitaar- ja fütosanitaarmeetmete allkomitee võib kokku tulla sellisteks koosolekuteks, millest võtab osa ainult lepinguosaline EL ja üks lepingule alla kirjutanud Andide riik, et arutada küsimusi, mis on eranditult seotud nende kahepoolsete suhetega. Mõlemad lepinguosalised on selliste koosolekute kaaseesistujad. Teised lepingule alla kirjutanud Andide riigid võivad osaleda sellistel koosolekutel, mille suhtes on asjaomaste lepinguosalistega eelnevalt kokku lepitud. 5. Käesolevas kodukorras kasutatakse terminit „lepinguosalised” kooskõlas lepingu artiklis 6 esitatud määratlusega. Artikkel 2 Koosolekud 1. Sanitaar- ja fütosanitaarmeetmete allkomitee tuleb kokku vähemalt üks kord aastas ja korraldab lepinguosalise taotluse korral erakorralisi koosolekuid, nagu on ette nähtud lepingu artikli 103 lõikega 2. Koosolekud toimuvad rotatsiooni korras Bogotas, Brüsselis ja Limas, välja arvatud juhul, kui lepinguosalised lepivad kokku teisiti. 2. Sanitaar- ja fütosanitaarmeetmete allkomitee koosoleku kutsub kokku eesistuv lepinguosaline lepinguosaliste poolt kokkulepitud ajal ja kohas. 3. Sanitaar- ja fütosanitaarmeetmete allkomitee võib koosolekut pidada ka video- või audiokonverentsi teel. Artikkel 3 Delegatsioonid Enne iga koosolekut teatatakse lepinguosalistele koosolekul osalevate delegatsioonide kavandatav koosseis. Artikkel 4 Vaatlejad Sanitaar- ja fütosanitaarmeetmete allkomitee võib otsustada kutsuda koosolekule ajutisi vaatlejaid. Artikkel 5 Kirjavahetus 1. Sanitaar- ja fütosanitaarmeetmete allkomitee dokumendid, mis on ette nähtud kodukorra artiklitega 6, 7 ja 8, edastatakse sanitaar- ja fütosanitaarmeetmete allkomitee eesistujatele ja kaubanduskomitee sekretariaadile. 2. Küsimuste puhul, mis on eranditult seotud kahepoolsete suhetega ELi ja ühe lepingule alla kirjutanud Andide riigi vahel, toimub kirjavahetus kõnealuse kahe lepinguosalise vahel; vajaduse korral teavitatakse üksikasjalikult teisi lepingule alla kirjutanud Andide riike. Artikkel 6 Koosolekute päevakord 1. Lepinguosalised koostavad ühiselt iga koosoleku esialgse päevakorra. Päevakorra kavand edastatakse kõigile lepinguosalistele hiljemalt 14 päeva enne koosoleku algust. 2. Sanitaar- ja fütosanitaarmeetmete allkomitee kinnitab päevakorra iga koosoleku alguses. Esialgses päevakorras kajastamata punkti võib lepinguosaliste nõusolekul päevakorda lisada. 3. Sanitaar- ja fütosanitaarmeetmete allkomitee eesistuja võib kokkuleppel lepinguosalistega kutsuda koosolekutele eksperte teatavate küsimuste kohta teabe andmiseks. Artikkel 7 Koosoleku protokoll 1. Lepinguosalised koostavad ühiselt iga koosoleku protokolli kavandi. Esimese kavandi koostab eesistujaks olev lepinguosaline 21 päeva jooksul pärast koosoleku lõppemist. 2. Protokollis võetakse üldjuhul kokku iga päevakorrapunkt, täpsustades vajaduse korral: a) sanitaar- ja fütosanitaarmeetmete allkomiteele esitatud dokumente; b) kõiki avaldusi, mida sanitaar- ja fütosanitaarmeetmete allkomitee liikmed on palunud protokolli kanda ning c) kavandatud otsuseid, antud soovitusi, kokkulepitud seisukohti ja vastuvõetud järeldusi konkreetsete küsimuste kohta. 3. Protokollis on ka sanitaar- ja fütosanitaarmeetmete allkomitee koosolekul osalejate nimekiri. 4. Lepinguosalised kiidavad protokolli kirjalikult heaks kahe kuu jooksul pärast koosoleku toimumise kuupäeva. Kui protokoll on heaks kiidetud, kirjutavad sellele alla eesistuja ja tema ametikaaslased, kelle on nimetanud teised lepinguosalised. Kõik lepinguosalised saavad nende autentsete dokumentide ühe eksemplari. Allkirjastatud protokolli koopia saadetakse kaubanduskomitee sekretariaadile. Artikkel 8 Tegevuskava 1. Sanitaar- ja fütosanitaarmeetmete allkomitee võtab vastu tegevuskava, milles kajastuvad lepinguosaliste poolt koosolekul kokkulepitud meetmed. 2. Sanitaar- ja fütosanitaarmeetmete allkomitee vaatab oma järgmisel koosolekul läbi tegevuskava rakendamise. Artikkel 9 Keeled 1. Sanitaar- ja fütosanitaarmeetmete allkomitee ametlikud keeled on lepinguosaliste ametlikud keeled. 2. Kui ei ole otsustatud teisiti, tugineb sanitaar- ja fütosanitaarmeetmete allkomitee oma aruteludes tavapäraselt dokumentidele ja ettepanekutele, mis on koostatud lõikes 1 osutatud keeles. Artikkel 10 Avaldamine ja konfidentsiaalsus 1. Sanitaar- ja fütosanitaarmeetmete allkomitee koosolekud ei ole avalikud, välja arvatud juhul, kui on otsustatud teisiti. 2. Kui lepinguosaline annab sanitaar- ja fütosanitaarmeetmete allkomiteele, erikomiteedele, töörühmadele või muudele asutustele teavet, mis on tema õigusnormide kohaselt konfidentsiaalne, säilitab teine lepinguosaline sellise teabe konfidentsiaalsuse vastavalt lepingu artikli 290 lõike 2 eeskirjadele. Artikkel 11 Kulud 1. Kõik lepinguosalised kannavad ise kõik sanitaar- ja fütosanitaarmeetmete allkomitee koosolekutel osalemisega seotud kulud, sealhulgas tööjõu-, sõidu-, elamis-, posti- ja sidevahendite kulud. 2. Koosolekute korraldamise ja dokumentide paljundamisega seotud kulud kannab koosolekut korraldav lepinguosaline. 3. Kulud, mis on seotud suulise tõlkega koosolekutel ja dokumentide tõlkimisega hispaania ja inglise keelde või nendest keeltest, kannab koosolekut korraldav lepinguosaline. Teistesse keeltesse või teistest keeltest suulise ja kirjaliku tõlke kulud kannab taotluse esitanud lepinguosaline. Artikkel 12 Kodukorra muutmine Kodukord, samuti selle mis tahes hilisem muudatus, võetakse vastu sanitaar- ja fütosanitaarmeetmete allkomitees, nagu on ette nähtud lepingu artikli 103 lõikega 2.